TARYBOS SPRENDIMAS
2006 m. vasario 20 d.
dėl Sprendimo 82/530/EEB, suteikiančio teisę Jungtinei Karalystei leisti Meno salos institucijoms taikyti specialių avienos, jautienos ir veršienos importo licencijų sistemą, taikymo laikotarpio pratęsimo
(2006/138/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1972 m. Stojimo akto 3 protokolą, ypač į jo 1 straipsnio 2 dalį ir 5 straipsnio antrą pastraipą,
atsižvelgdama į Komisijos pasiūlymą,
kadangi:
(1)
Bendrijos taisyklės dėl prekybos žemės ūkio produktais su trečiosiomis šalimis, kurios rinka organizuojama bendrai, Meno salai taikomos pagal Stojimo akto 3 protokolo 1 straipsnio 2 dalį ir 1973 m. kovo 12 d. Tarybos reglamento (EEB) Nr. 706/73 dėl Bendrijos tvarkos, skirtos prekybai žemės ūkio produktais ir taikomos Lamanšo sąsiaurio saloms bei Meno salai (1).
(2)
Gyvulininkystė yra tradicinė veikla Meno saloje ir yra labai svarbi salos žemės ūkiui.
(3)
Pagal Meno salai taikomą bendrą rinkos organizavimą su tam tikromis trečiosiomis šalimis sudarytų prekybos susitarimų kontekste, atsižvelgiant į salos ir Bendrijos santykius reglamentuojančias Bendrijos nuostatas, buvo pageidautina, kad salos institucijoms būtų leista taikyti tam tikras priemones apsaugoti savo produkciją ir savo žemės ūkio paramos sistemos veikimą.
(4)
Todėl Tarybos sprendimu 82/530/EEB (2) Jungtinei Karalystei buvo suteikta teisė leisti Meno salos institucijoms taikyti specialių trečiosiose šalyse ir Bendrijos valstybėse narėse išaugintos avienos, jautienos ir veršienos importo licencijų sistemą, nepažeidžiant prekybos su trečiosiomis šalimis priemonių, numatytų 1999 m. gegužės 17 d. Tarybos reglamente (EB) Nr. 1254/1999 dėl bendro galvijienos rinkos organizavimo (3) ir 2001 m. gruodžio 19 d. Tarybos reglamente (EB) Nr. 2529/2001 dėl bendro avienos ir ožkienos rinkos organizavimo (4). Šis leidimas buvo suteiktas laikotarpiui, kuris pasibaigė 2005 m. gruodžio 31 d.
(5)
Taikant sistemą buvo remiama Meno salos avininkystės ir galvijininkystės sektorių veikla. Tačiau Komisija informavo Tarybą, jog struktūrinės sektoriaus problemos gali trukdyti ilgalaikiam gyvulininkystės tvarumui saloje. Todėl galiojantis režimas pratęsiamas paskutinį kartą, kad būtų galima restruktūrizuoti Meno salos avienos, jautienos ir veršienos gamybos sektorius.
(6)
Siekiant užtikrinti sistemos taikymo tęstinumą po 2005 m. gruodžio 31 d. reikėtų nustatyti, kad šis sprendimas bus taikomas nuo 2006 m. sausio 1 d.
(7)
Todėl reikėtų atitinkamai iš dalies pakeisti Sprendimą 82/530/EEB,
PRIĖMĖ ŠĮ SPRENDIMĄ:
1 straipsnis
Sprendimo 82/530/EEB 2 straipsnis pakeičiamas taip:
„2 straipsnis
Šis sprendimas taikomas iki 2010 m. gruodžio 31 d.“.
2 straipsnis
Šis sprendimas taikomas nuo 2006 m. sausio 1 d.
3 straipsnis
Šis sprendimas skirtas Jungtinei Didžiosios Britanijos ir Šiaurės Airijos Karalystei.
Priimta Briuselyje, 2006 m. vasario 20 d.